范宰同鄭簿應尉送戰船至海上招野人同遊賦得可月湖一篇奉呈
作者：林亦之
朝代：宋

paragraphs: 可月湖邊送戰舸，長嘯便欲凌清波。
好風吹帆如去馬，鼠曹若可雙手把。
青天無雲水初漲，一山兩山浮水上。
平生膽意少羈束，叩舷長歌心益壯。
生平誦書口啾啾，何似一日觀滄流。
厖眉太史足重繭，盡驅百怪歸筆頭。
羣公楚楚皆人物，我亦自忘布衣拙。
恢諧莫續濟川君，可無一詩記明月。